對菊有作
作者：趙蕃
朝代：宋

paragraphs: 草木均是體，顧有幸不幸。
故侯住瓜田，四皓卧芝嶺。
譬如佳山川，何地乏幽屏。
居然說終少，籍甚談箕潁。
得非以人重，後世聞之警。
維菊本甚微，在昔曾莫省。
羅生蓬蒿間，自分託地冷。
一趨騷人國，再墮淵明境。
遂同隠居者，身晦名獨耿。
何當園五畝，不覬田二頃。
秋風及春雨，採擷花與穎。
既充天隨饑，亦望南陽永。
有志未能攄，對花徒引領。